રવિવારે એવરેસ્ટ શિખર સર કરી માદરે વતન હિંમતનગર ખાતે આવી પહોંચેલા મેહુલ જોષીના ભવ્ય સ્વાગત માટેની પૂર્વ તૈયારીઓ હાથ ધરાઇ હતી. સ્વામીનારાયણ મંદિરથી નીકળેલી સ્વાગત રેલીમાં મોટી સંખ્યામાં ચોવીસી ત્રિવેદી મેવાડા બ્રહ્મ સમાજ તથા કેમિસ્ટ એસોસીએશનના સભ્યો ઉપસ્થિત રહ્યા હતા. વાજતે ગાજતે ફટાકડા ફોડી મેહુલ જોષીની સિધ્ધિની નોંધ લઇને વિવિધ સંગઠનોએ પણ સમાજના અગ્રણીઓએ તેનું સન્માન કર્યુ હતું. હિંમતનગરના કાંકણોલ નજીક આવેલા દાદા ભગવાન હોલ ખાતે ચોવીસી ત્રિવેદી મેવાડા બ્રહ્મ સમાજ દ્વારા સન્માનિત કરવામાં આવેલા કાર્યક્રમમાં સાંસદ દિપસિંહ રાઠોડ, ધારાસભ્ય રાજેન્દ્રસિંહ ચાવડા, નગરપાલિકા પ્રમુખ નિલાબેન પટેલ, સમાજના અગ્રણી રમણીકભાઇ ત્રિવેદી, હિંમતનગર પાલિકાના બાંધકામ સમિતિના ચેરમેન વિમલભાઇ ઉપાધ્યાય, ચોવીસી ત્રિવેદી મેવાડા બ્રહ્મ સમાજ હિંમતનગરના પ્રમુખ જગદીશભાઇ પંડયા, જયેશભાઇ પંડયા, સંજયભાઇ ત્રિવેદી, ગિરીશભાઇ ઉપાધ્યાય સહિત કેમિસ્ટ એસોસીએશનના પ્રમુખ વિમલભાઇ પટેલ, અગ્રણી બીપીનભાઇ ઓઝા સહિત સમાજના મહાનુભાવો મોટી સંખ્યામાં ઉપસ્થિત રહ્યા હતા.